CELEX: 32006D0505
Language: lv
Date: 2006-07-21 00:00:00
Title: 2006/505/EK: Komisijas Lēmums ( 2006. gada 14. jūlijs ), ar ko izveido Grāmatvedības standartu pārskata grupu, lai konsultētu Komisiju par Eiropas Finanšu pārskatu padomdevējas grupas ( EFRAG ) atzinumu objektivitāti un neitralitāti

21.7.2006   
            
            
               LV
            
            
               Eiropas Savienības Oficiālais Vēstnesis
            
            
               L 199/33
            
         
      KOMISIJAS LĒMUMS
   
   (2006. gada 14. jūlijs),
   ar ko izveido Grāmatvedības standartu pārskata grupu, lai konsultētu Komisiju par Eiropas Finanšu pārskatu padomdevējas grupas (EFRAG) atzinumu objektivitāti un neitralitāti
   (2006/505/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:
   
               (1)
            
            
               Lai izveidotu integrētu kapitāla tirgu, kas darbojas efektīvi, netraucēti un produktīvi, ir nepieciešama visu Kopienas publisko akciju sabiedrību finanšu pārskatu augsta līmeņa pārskatāmība un salīdzināmība.
            
         
               (2)
            
            
               Lai veicinātu iekšējā tirgus labāku darbību, 2002. gada 19. jūlijā pieņemtajā Eiropas Parlamenta un Padomes Regulā (EK) Nr. 1606/2002 (1) paredzēts, ka regulētā tirgū reģistrētām uzņēmējsabiedrībām konsolidētie pārskati jāsagatavo saskaņā ar vienotu vispārēju grāmatvedības standartu kopumu, ko parasti dēvē par Starptautiskajiem finanšu pārskatu standartiem (IFRS). Minētās regulas 10. apsvērumā paredzēta grāmatvedības tehniskās komitejas izveide, lai sniegtu Komisijai kompetentu atbalstu starptautisko grāmatvedības standartu novērtēšanā.
            
         
               (3)
            
            
               Eiropas Finanšu pārskatu padomdevēju grupu (EFRAG) 2001. gada martā izveidoja finanšu pārskatu procesā iesaistīto sagatavotāju, lietotāju un grāmatvedības speciālistu organizāciju pārstāvji; EFRAG sniedz atzinumus par to, vai apstiprināmie standarti vai interpretācija atbilst Kopienas tiesību aktiem, un jo īpaši Regulas (EK) Nr. 1606/2002 prasībām par saprotamību, atbilstību, uzticamību un salīdzināmību, kā arī patiesīguma un godīguma principam, kas noteikts Padomes Direktīvās 78/660/EEK (2) un 83/349/EEK (3).
            
         
               (4)
            
            
               
                  EFRAG ir privāta organizācija, tādēļ apstiprināšanas procesa augstas kvalitātes, pārskatāmības un ticamības nodrošināšanai ir svarīgi izveidot atbilstīgu institucionālu infrastruktūru, kas nodrošina saistībā ar apstiprināšanu sniegto konsultāciju objektivitāti un līdzsvarotību.
            
         
               (5)
            
            
               Šajā kontekstā Komisija uzskata, ka tādēļ jāizveido Grāmatvedības standartu pārskata grupa, kurā ir neatkarīgi eksperti un augsta līmeņa pārstāvji no valstu standartu noteicējām iestādēm, kura darbotos kā organizācija, kas izvērtē saistībā ar apstiprināšanu sniegto EFRAG atzinumu satura līdzsvarotību un objektivitāti,
            
         IR PIEŅĒMUSI ŠO LĒMUMU.
   1. pants
   Ar šo izveido valdības iestādes nepārstāvošu grāmatvedības ekspertu grupu, turpmāk “grupa”.
   2. pants
   Uzdevums
   Grupas uzdevums ir pirms Komisijas lēmuma pieņemšanas konsultēt Komisiju par to, vai EFRAG atzinumi par Starptautisko finanšu pārskatu standartu (IFRS) un Starptautiskās finanšu pārskatu komitejas interpretāciju (IFRICs) pieņemšanu ir līdzsvaroti un objektīvi.
   3. pants
   Dalība un iecelšana
   1.   Grupā ir ne vairāk kā septiņi dalībnieki.
   2.   Komisija ieceļ par grupas dalībniekiem neatkarīgus ekspertus, kuru pieredze un kompetence grāmatvedības jomā, jo īpaši finanšu pārskatu jautājumos, ir plaši atzīta Kopienā. Dalībniekus izvēlas, pamatojoties uz atbilstīgiem priekšlikumiem, kas iesniegti pēc Iekšējā tirgus un pakalpojumu ģenerāldirektorāta tīmekļa vietnē publicēta uzaicinājuma iesniegt pieteikumus.
   3.   Novērtējot pieteikumus, Komisija ņems vērā šādus kritērijus:
   
               —
            
            
               pierādīta kompetence un augsta līmeņa tehniskā pieredze, tostarp Eiropas un/vai starptautiskā mērogā, grāmatvedības jomā, jo īpaši finanšu pārskatu jautājumos,
            
         
               —
            
            
               neatkarība,
            
         
               —
            
            
               nepieciešamība līdzsvarot grupas sastāvu, ņemot vērā dalībnieku ģeogrāfisko izcelsmi, dzimumu (4), attiecīgo uzņēmumu vai organizāciju darbības veidu un lielumu.
            
         4.   Grupas dalībniekus ieceļ amatā privātpersonas statusā, un ieteikumus Komisijai viņi sniedz neatkarīgi no ārējiem norādījumiem. Dalībnieki nepiedalās EFRAG darbā ne pirms iecelšanas par grupas dalībniekiem, ne arī amata pilnvaru laikā.
   5.   Grupas dalībnieki katru gadu rakstiski apstiprina, ka tie apņemas darboties sabiedrības interešu labā, kā arī apstiprina, ka tiem nav interešu/ir intereses, kas varētu apdraudēt viņu neatkarību un objektivitāti.
   6.   Grupas dalībnieku amata pilnvaru laiks ir trīs gadi, un tas ir atjaunojams. Grupas reglamentā var paredzēt dalībnieku sastāva daļēju atjaunināšanu, katru gadu nomainot pa diviem vai trim dalībniekiem.
   7.   Ja grupas dalībnieks amata pilnvaru laikā atkāpjas no amata vai arī vairs nespēj efektīvi piedalīties grupas darbā, vai arī neatbilst Līguma 287. panta 3. un 4. punktā izklāstītajiem nosacījumiem, Komisija līdz attiecīgā grupas dalībnieka amata pilnvaru laika beigām ieceļ jaunu grupas dalībnieku saskaņā ar 3. un 4. punktu.
   8.   Komisijas iecelto grupas dalībnieku vārdus publicē Iekšējā tirgus un pakalpojumu ģenerāldirektorāta tīmekļa vietnē. Datus par grupas dalībnieku vārdiem iegūst, apstrādā un publicē saskaņā ar Eiropas Parlamenta un Padomes Regulu (EK) Nr. 45/2001 (5).
   4. pants
   Darbība
   1.   Grupas priekšsēdētājs ir viens no tās dalībniekiem. Priekšsēdētāju ievēl ar vienkāršu balsu vairākumu uz vienu gadu.
   2.   Komisijas pārstāvis ir klāt grupas sanāksmēs un drīkst piedalīties pārrunās. Grupas sanāksmes var apmeklēt arī citi Komisijas ierēdņi, kuri interesējas par apspriežamajiem jautājumiem.
   3.   Kad saņemts EFRAG atzinums par IFRS vai IFRICs apstiprināšanu, grupa izsaka viedokli par to, vai EFRAG atzinums ir objektīvs un līdzsvarots.
   4.   Grupa savu viedokli dara zināmu Komisijai īsā laika posmā, kas nepārsniedz trīs nedēļas no EFRAG atzinuma saņemšanas dienas. Izņēmuma gadījumā, jo īpaši sarežģīta jautājuma gadījumā, šo laika posmu var pagarināt līdz četrām nedēļām.
   5.   Grupas galīgo viedokli publicē Komisijas interneta vietnē.
   6.   Ja grupa atklāj īpaši nozīmīgu problēmu, grupas priekšsēdētājs iesaistās pārrunās ar EFRAG nolūkā jautājumu atrisināt, pirms grupa pieņem galīgo viedokli. Komisija var sniegt palīdzību grupas pārrunās ar EFRAG, lai tiktu rasts līdzsvarots risinājums.
   7.   EFRAG Tehnisko ekspertu grupas (TEG) priekšsēdētājs var piedalīties grupas sanāksmēs kā novērotājs. Ja tas ir lietderīgi un/vai nepieciešams, priekšsēdētājs vai Komisijas pārstāvis var lūgt piedalīties grupas darbā citus ekspertus vai novērotājus, kuriem ir īpaša kompetence kādā darba kārtībā izskatāmā jautājumā.
   8.   Ja Komisija uzskata, ka informācija, kas iegūta, piedaloties grupas darbā, attiecas uz konfidenciāliem jautājumiem, šo informāciju nedrīkst izpaust.
   9.   Grupa pieņem reglamentu, pamatojoties uz Komisijas pieņemto standarta reglamentu (6).
   10.   Papildus šajā pantā minētajiem dokumentiem Komisija var publicēt tīmekļa vietnē kopsavilkumu, secinājumu, secinājuma daļu vai grupas darba dokumentu attiecīgā dokumenta oriģinālvalodā.
   5. pants
   Sanāksmju izdevumi
   Komisija grupas dalībniekiem, ekspertiem un novērotājiem atlīdzina ceļa izdevumus un vajadzības gadījumā – uzturēšanās izdevumus saistībā ar grupas darbu atbilstīgi Komisijas iekšējiem noteikumiem par kompensācijām neatkarīgajiem ekspertiem.
   Grupas dalībniekiem, ekspertiem un novērotājiem netiek maksāta atlīdzība par veiktajiem uzdevumiem.
   Sanāksmju izdevumus atlīdzina atbildīgo Komisijas dienestu grupai piešķirtā gada budžeta robežās.
   6. pants
   Piemērojamība
   Lēmums stājas spēkā dienā, kad to publicē Eiropas Savienības Oficiālajā Vēstnesī.
   To piemēro līdz 2009. gada 13. jūlijam. Komisija pirms šā termiņa beigām lemj par termiņa iespējamu pagarināšanu.
   
      Briselē, 2006. gada 14. jūlijā
      
         
            Komisijas vārdā —
         
            Komisijas loceklis
         
         Charlie McCREEVY
         
      
   
   
      (1)  OV L 243, 11.9.2002., 1. lpp.
   
      (2)  OV L 222, 14.8.1978., 11. lpp. Direktīvā jaunākie grozījumi izdarīti ar Eiropas Parlamenta un Padomes Direktīvu 2006/43/EK (OV L 157, 9.6.2006., 87. lpp.).
   
      (3)  OV L 193, 18.7.1983., 1. lpp. Direktīvā jaunākie grozījumi izdarīti ar Direktīvu 2006/43/EK.
   
      (4)  Komisijas 2000. gada 19. jūnija Lēmums 2000/407/EK par dzimumu līdzsvaru tās izveidotajās komitejās un ekspertu grupās (OV L 154, 27.6.2000., 34. lpp.).
   
      (5)  OV L 8, 12.1.2001., 1. lpp.
   
      (6)  Dokumenta SEC(2005) 1004 III pielikums.